b'\n_START_ARTICLE_\nNeotaami\n_START_SECTION_\nTurvallisuus\n_START_PARAGRAPH_\nEU:ssa ihmisille turvallisena p\xc3\xa4ivitt\xc3\xa4issaannin yl\xc3\xa4rajana (ADI-arvo) pidet\xc3\xa4\xc3\xa4n 2\xc2\xa0milligrammaa (mg) neotaamia per kehon painokilo. Ruuissa sallituin pitoisuuksin mahdollisten p\xc3\xa4iv\xc3\xa4saantien on arvioitu olevan paljon alle t\xc3\xa4m\xc3\xa4n yl\xc3\xa4rajan. Neotaami hajoaa kehossa fenyylialaniiniksi, mutta sit\xc3\xa4 muodostuu p\xc3\xa4iv\xc3\xa4saantiin verrattuna mit\xc3\xa4t\xc3\xb6n m\xc3\xa4\xc3\xa4r\xc3\xa4, joten neotaami soveltuu fenyyliketonuriaa poteville. Neotaami on turvallinen tyypin 2 diabetesta poteville. Sit\xc3\xa4 ei pidet\xc3\xa4 karsinogeenisena tai mutageenisena. EU:ssa ihmisille neotaamin ns. NOAEL-p\xc3\xa4ivitt\xc3\xa4isannos, jolla ei ole havaittu haittoja, on 200\xc2\xa0mg per kehon painokilo.\n_START_SECTION_\nMakeus\n_START_PARAGRAPH_\nNeotaamin makeus johtuu sen sitoutumisesta agonistina suun TAS1R2-reseptoreihin. Muun muassa aspartaami sitoutuu samoihin reseptoreihin._NEWLINE_Neotaamin vesiliuosten, jotka ovat yht\xc3\xa4 makeita kuin sakkararoosin vesiliuokset, suhteellinen makeus kasvaa logaritmisesti kun verrokkina k\xc3\xa4ytetyn sakkaroosiliuoksen sakkaroosipitoisuus kasvaa. Tietyss\xc3\xa4 raja-arvossa neotaamin suhteellinen makeus ei kasva tai v\xc3\xa4hene. Raja saavutetaan kun neotaamin vesiliuos vastaa makeudeltaan 15.1 massaprosenttista sakkaroosiliuosta. T\xc3\xa4t\xc3\xa4 kutsutaan sakkaroosiekvivalenttiprosentiksi (SE%). Asesulfaami K:n, syklamaatin ja sakariinin makeusmaksimit ovat vastaavasti 11.6\xc2\xa0SE%, 11.3\xc2\xa0SE% ja 9\xc2\xa0SE%.\n_START_SECTION_\nRakenne\n_START_PARAGRAPH_\nNeotaami on nimellisesti 3,3-dimetyylibutanaalin (CAS-numero 2987-16-8) ja aspartaamin sekund\xc3\xa4\xc3\xa4rinen amiini. Aspartaami taas on fenyylialaniinin ja asparagiinihapon dipeptidi. Neotaamilla on 2 kiraliakeskusta ja 4 stereoisomeeri\xc3\xa4. Makeus johtuu (2S),(3S)-stereoisomeerist\xc3\xa4.\n_START_SECTION_\nOminaisuudet ja reaktiivisuus\n_START_PARAGRAPH_\nNeotaami vastaa kemialliselta vakaudeltaan aspartaamia, mutta on t\xc3\xa4t\xc3\xa4 vakaampi maitotuotteissa ja l\xc3\xa4mmitetyiss\xc3\xa4 ruuissa. L\xc3\xa4mp\xc3\xb6tilan, kosteuden tai pH-arvon lis\xc3\xa4ys lis\xc3\xa4\xc3\xa4v\xc3\xa4t neotaamin hajoamista. N\xc3\xa4m\xc3\xa4 ovat sen vakauden kannalta ruuan t\xc3\xa4rkeimm\xc3\xa4t ominaisuudet. Neotaamin ollessa esimerkiksi liuotettuna huoneenl\xc3\xa4mp\xc3\xb6isiin pH=3.2 juomiin, noin 10% neotaamista hajoaa 8\xc2\xa0viikon aikana. Neotaami s\xc3\xa4ilyy kuivana jauheena hyvin huoneenl\xc3\xa4mm\xc3\xb6ss\xc3\xa4 ja tyypillisess\xc3\xa4 ilman kosteudessa, vaikka se olisi seostettu esimerkiksi glukoosiin tai maltodekstriiniin. Se on my\xc3\xb6s verrattain vakaa ruuissa, joissa on pelkist\xc3\xa4vi\xc3\xa4 sokereita, kuten fruktoosia._NEWLINE_Toisin kuin aspartaami, neotaami ei muodosta diketopiperatsiineja molekyylin sis\xc3\xa4isen syklisaation kautta. Syyn\xc3\xa4 on neotaamin N-alkyylisubstituutio 3,3-dimetyylibutyylill\xc3\xa4. T\xc3\xa4m\xc3\xa4 ominaisuus lis\xc3\xa4\xc3\xa4 neotaamin l\xc3\xa4mp\xc3\xb6vakautta. _NEWLINE_Yli 1000\xc2\xa0g neotaamia liukenee 1\xc2\xa0kg etanolia 15\xc2\xa0\xc2\xb0C:ssa. 15\xc2\xa0\xc2\xb0C:ssa neotaamin liukoisuus veteen on 10.6\xc2\xa0g/kg ja etyyliasetaattiin 43.6\xc2\xa0g/kg. 25\xc2\xa0\xc2\xb0C:ssa liukoisuudet ovat vastaavasti 12.6\xc2\xa0g/kg ja 77.0\xc2\xa0g/kg. 40\xc2\xa0\xc2\xb0C:ssa liukoisuudet ovat vastaavasti 18.0\xc2\xa0g/kg ja 238\xc2\xa0g/kg. 50\xc2\xa0\xc2\xb0C:ssa liukoisuudet ovat vastaavasti 25.2\xc2\xa0g/kg and 872\xc2\xa0g/kg. Neotaami on hapan ja 0.5 massaprosenttisen liuoksen pH=5.80.\n_START_SECTION_\nValmistus\n_START_PARAGRAPH_\nTeollisesti neotaamia voidaan tuottaa aspartaamista ja 3,3-dimetyylibutanaalista pelkist\xc3\xa4v\xc3\xa4ll\xc3\xa4 alkyloinnilla. N\xc3\xa4m\xc3\xa4 liuotetaan metanoliin, jossa on esimerkiksi palladium-hiili katalyytti\xc3\xa4 (Pd/C). Ilma korvataan vetykaasulla. Aineiden annetaan reagoida muutamia tunteja huoneenl\xc3\xa4mm\xc3\xb6ss\xc3\xa4 paineen alaisena. Katalyytti suodatetaan pois vaikkapa piimaan avulla. Metanoli tislataan pois. Seokseen lis\xc3\xa4t\xc3\xa4\xc3\xa4n vett\xc3\xa4 ja liuoksen annetaan j\xc3\xa4\xc3\xa4hty\xc3\xa4 useita tunteja. Neotaami eristet\xc3\xa4\xc3\xa4n vedest\xc3\xa4 sentrifugoimalla, pest\xc3\xa4\xc3\xa4n vedell\xc3\xa4 ja vesi kuivataan pois alipaineessa. Tuote jauhetaan sopivaan kokoon.\n_START_SECTION_\nMetabolia\n_START_PARAGRAPH_\nIhmisiss\xc3\xa4 monissa muissa el\xc3\xa4imiss\xc3\xa4 kuten koirissa, rotissa ja kaneissa neotaami imeytyy nopeasti, mutta ep\xc3\xa4t\xc3\xa4ydellisesti. Se ja sen metaboliitit eiv\xc3\xa4t j\xc3\xa4\xc3\xa4 kehon tai kerry tiettyihin kudoksiin._NEWLINE_Ihmisiss\xc3\xa4 niellyin annoksin, jotka vastaavat 0.25\xc2\xa0mg neotaamia per kehon painokilo, noin 34% neotaamista imeytyy vereen. Farmakokineettiset ominaisuudet niellyin annoksin 0.1\xe2\x80\x930.5\xc2\xa0mg per kehon painokilo ovat likimain lineaarisia. Vastaavin annoksin neotaamin veriplasman maksimipitoisuus saavutetaan noin 0.5\xc2\xa0tunnissa ja neotaamin plasman puoliintumisaika on 0.75\xc2\xa0tuntia. Ep\xc3\xa4spesifiset esteraasit hajottavat neotaamia veress\xc3\xa4 ja kehossa yleisesti hydrolysoimalla sen esterisidoksen de-ester\xc3\xb6idyksi neotaamiksi ja metanoliksi. T\xc3\xa4m\xc3\xa4 on ihmisten p\xc3\xa4\xc3\xa4asiallinen hajoamisreitti. De-ester\xc3\xb6idyn neotaamin puoliintumisaika plasmassa on noin 2\xc2\xa0tuntia._NEWLINE_Ihmisill\xc3\xa4 yli 80% alkuper\xc3\xa4isen annoksen neotaamista ja metaboliiteista poistuu 48\xc2\xa0tunnissa ja loput my\xc3\xb6hemmin. Noin 64% annoksesta poistuu ulosteessa ja l\xc3\xa4hinn\xc3\xa4 metaboliitteina. P\xc3\xa4\xc3\xa4asiallinen metaboliitti on de-ester\xc3\xb6ity neotaami. Yli 1% alkuper\xc3\xa4isannoksesta on ulosteessa N-(3,3-dimetyylibutyyli)-L-asparagiinihappona. Yli 1% alkuper\xc3\xa4isannoksesta poistuu virtsassa 3,3-dimetyylibutyyrihapon karnitiinikonjugaattina. Muita v\xc3\xa4h\xc3\xa4isi\xc3\xa4 metaboliitteja muodostuu._NEWLINE_Metanolin muodostus neotaamin metaboliassa on v\xc3\xa4h\xc3\xa4ist\xc3\xa4 ruokien s\xc3\xa4\xc3\xa4deltyjen pitoisuuksien kohdalla ja verrattuna vaikkapa ruokavalioissa luontaisesti olevaan metanoliin. Neotaamin nitrosaatio nitrosoyhdisteiksi on hypoteettista. Sit\xc3\xa4 ei pidet\xc3\xa4 merkitt\xc3\xa4v\xc3\xa4n\xc3\xa4 vaikka niit\xc3\xa4 muodostuisikin, sill\xc3\xa4 mahdollisia johdannaisia on syntetisoitu, eiv\xc3\xa4tk\xc3\xa4 ne olleet mutageenisia Amesin testiss\xc3\xa4.'